**“รมช.อุตฯ” บุกสวนลำไย ต้นแบบน้ำผึ้งของเด่นเมืองลำพูน ชูต่อยอดสู่สากล**

จ.ลำพูน 12 มกราคม 2562 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วย นางเบญจมาพร เอกฉัตร ผู้ตรวจราชการกระทรวงอุตสาหกรรม​ นางสาวศิริรัตน์ ไกรวณิช ผู้ช่วยปลัดกระทรวงอุตสาหกรรม นายจารุพันธุ์ จารโยภาส รองอธิบดีกรมส่งเสริมอุตสาหกรรม นางจันทนรัตน์ ปิยพัทธไชย อุตสาหกรรมจังหวัดเชียงใหม่ นายอุดม สอนจิตต์ อุตสาหกรรมจังหวัดลำพูน ลงพื้นที่ตรวจเยี่ยมสถานประกอบการ บริษัท แสงผึ้งทรัพย์ทวี จำกัด อ.ป่าซาง ซึ่งได้รับการส่งเสริมและสนับสนุนจากกระทรวงอุตสาหกรรม โดยมี นายวรยุทธ นวรัฐ รองผู้ว่าราชการจังหวัดลำพูน นายยงยุทธ สุขศิริ นายอำเภอป่าซาง ให้การต้อนรับ ร่วมด้วย นายเอกสิทธิ์ จันทนกลาง กรรมการผู้จัดการ ให้การต้อนรับและกล่าวสรุปผลการดำเนินงานของบริษัท

บริษัทฯ​ ดังกล่าว เป็นผู้ผลิตและจำหน่ายผลิตภัณฑ์น้ำผึ้งและผลิตภัณฑ์น้ำผึ้งจากดอกลำไย ซึ่งเป็น 1 ใน 3 ผลิตภัณฑ์ของลำพูนที่ได้รับเลือกเข้าโครงการไทยเด่น และยังได้รับมาตรฐานผลิตภัณฑ์ชุมชน โดยบริษัทได้เริ่มต้นจากการเป็นวิสาหกิจชุมชนเพื่อการผลิตและแปรรูปผลผลิตเกษตร และต่อยอดมาเป็นการรับซื้อน้ำผึ้งดอกรับลำไยจากเกษตรกรสมาชิกกลุ่มในพื้นที่ จำนวน 25 กลุ่ม แล้วนำมาแปรรูปและบรรจุเพื่อทำการตลาดส่งขายไปยังต่างประเทศ ได้แก่ กัมพูชา จีน และยังมีวางจำหน่ายใน King Power โดยผลิตภายใต้แบรนด์แสงผึ้งของบริษัท และยังผลิตให้กับแบรนด์อื่น ๆ ในประเทศ ซึ่งกิจการได้มีการขยายตัวมากขึ้นอย่างต่อเนื่อง มียอดขายประมาณ 50 ล้านบาทต่อปี ทั้งนี้ บริษัท ได้รับการสนับสนุนสินเชื่อจากกองทุนพัฒนาเอสเอ็มอีตามแนวประชารัฐ จำนวน 5 ล้านบาท เพื่อนำไปปรับปรุงอาคารสถานที่ผลิต พร้อมยกระดับสถานประกอบการ/เครื่องจักรอุปกรณ์การผลิต และเป็นเงินทุนหมุนเวียนในการบริหารจัดการบริษัท อีกทั้งยังเตรียมจัดซื้อเครื่องอบลำไยสีทอง เพื่อรองรับการขยายตัวของกิจการในอนาคต นอกจากนี้ยังเข้ารวมโครงการเพิ่มประสิทธิภาพการผลิต เพื่อพัฒนาสถานประกอบการให้ได้มาตรฐานระดับสากลอีกด้วย ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว